Emil Páleš

RNDr. Emil Páleš, CSc. (* 24. január 1966, Bratislava) je slovenský vedec a predstaviteľ sofiológie, ktorá sa usiluje o syntézu rôznych prameňov poznania (zjavenia, rozumu a zmyslovej skúsenosti). Predmetom jeho výskumu sú psychologické, kultúrne a prírodné vzorce tvorivosti a ich časové zákonitosti v individuálnych biografiách, vo svetových dejinách a v evolúcii prírody.

 Život a dielo 
Vyštudoval kybernetiku, vyučoval počítačovú lingvistiku na Katedre umelej inteligencie Matematicko-fyzikálnej fakulty Univerzity Komenského v  Bratislave. V rokoch 19891994 viedol výskumný grant Počítačový model slovenčiny na Jazykovednom ústave Ľudovíta Štúra Slovenskej akadémie vied. Výsledkom bol prvý počítačový model slovanského jazyka, ktorý modeloval jazyk ako celok a bol reálne implementovaný. V roku 1993 založil nadáciu (neskôr neziskovú organizáciu) Sophia venovanú integrálnym štúdiám. V rokoch 19941999 redigoval rovnomenný časopis Sophia s podtitulom Štvrťročník pre uvedenie duchovných hodnôt do života.

Emil Páleš publikuje a prednáša doma aj v zahraničí. V roku 2004 získal (spolu s profesorom Miroslavom Mikuleckým) cenu Zdeňka Kleina za najlepšiu transdisciplinárnu prácu v oblasti etológie človeka, ktorú udeľuje Karlova univerzita a Spoločnosť integrálnych vied. V tom istom roku založil Školu angelológie. Od roku 2009 sa pravidelne zúčastňuje Českej konferencie, na jeseň 2011 viedol cyklus prednášok na Západočeskej univerzite v Plzni a v roku 2013 vyučoval na Univerzite Palackého v Olomouci. Niekoľkokrát bol hosťom diskusných relácií a komentátorom dokumentárnych filmov Slovenskej televízie. Od roku 2013 je pravidelným hosťom relácie Ariadnina niť v internetovom rádiu Slobodný vysielač.

 Angelológia dejín 

Výsledky Pálešovho bádania vychádzajú postupne vo viaczväzkovej monografii Angelológia dejín. Synchronicita a periodicita v dejinách. V roku 2004 vyšiel prvý zväzok doplneného druhého vydania v češtine, v roku 2012 druhý zväzok, na treťom zväzku sa pracuje. Zhrnutie niektorých myšlienok v kocke vyšlo pod názvom Sedem archanjelov. Rytmy inšpirácie v dejinách kultúry a prírody v slovenčine, češtine, angličtine, nemčine a pripravuje sa vydanie v ruštine.

Pálešov výskum prichádza k záveru, že staroveká náuka o anjeloch nebola čírou fantáziou, ale predvedeckou formou poznania, ktoré malo svoj reálny predmet. Angelológia bola podľa neho epistemológiou staroveku. Popisovala vlny intuícií a inšpirácií v kolektívnom podvedomí ľudstva a cyklické zákonitosti ich striedania. Navonok sa prejavujú striedaním kultúrnych epoch, estetického cítenia, náboženských kultov, filozofických intuícií, vedeckých paradigiem a politického usporiadania. Tieto intuície sú intersubjektívne prežívané ako psychologická realita. Či sú zapríčinené duchovnými bytosťami alebo nejakým hmotným faktorom, zostáva otvorené a je potrebné skúmať obe hypotézy.

Odborná komunita zatial nedospela ku konsenzu ohľadom hlavnej hypotézy z Angelológie dejín. Rad predikcií a retrodikcií z nej plynúcich však bol podľa Páleša potvrdený nezávislými expertmi vrátane oponentov angelológie.

 Kritika 
V roku 2008 udelil Český klub skeptikov SISYFOS Pálešovi bronzový Bludný balvan v kategórii jednotlivcov za údajný „objev andělů“. Páleš však netvrdí, že má vedecký dôkaz existencie nejakých nadprirodzených bytostí, ale len identifikuje reálny empiricko-psychologický obsah starovekého pojmu „archanjel“.Angelologie dějin 2, str. 492.

 Poznámky 

 Referencie 

 Publikácie 






 Literatúra 


 Páleš E., Mikulecký M. sen.: Periodic Emergence of Great Poets in the History of Arabia & Persia, China and Japan. Neuroendocrinology letters No. 3 June Vol. 25, 2004, str. 169-172.
 Páleš E., Mikulecký M. sen.: 500-Year Periodicity in the History of Ancient Egypt and China. Androgens at Work? Neuroendocrinology letters 2008; 29 (4): str. 589-597.
 Páleš E., Mikulecký M. sen.: 500-ročný rytmus v dejinách starogréckeho, rímskeho a čínskeho dejepisectva. Acta historica posoniensia III., Univerzita Komenského, Bratislava, 2004, s. 61-64.
 Páleš E.: Univerzálny rozmer mystickej skúsenosti. In Gálik, S. (vyd.): Mystika: kultúrne, filozofické a etické kontexty vo svetle súčasného poznania. Univerzita Konštantína Filozofa, Nitra, 2011, s. 37-52. ISBN 978-80-8094-854-2
 Páleš E.: Štúrovská koncepcia slovanskej vedy – romantický prežitok alebo predzvesť budúcnosti? Trendy v metodológii a filozofii vedy, ktoré dávajú za pravdu Štúrovcom. Zborník z vedeckého seminára „Nové kontexty života a diela Ľudovíta Štúra“, s. 84-104. Modranská muzeálna spoločnosť, Modra, 2012. ISBN 978-80-969920-2-7

 Iné projekty 

 Externé odkazy 
 Oficiálna stránka neziskovej organizácie Sophia

Kategória:Osobnosti z Bratislavy
Kategória:Slovenskí filozofi
Kategória:Slovenskí informatici
Kategória:Slovenskí jazykovedci
Kategória:Slovenskí autori náučnej literatúry
Kategória:Sofiológia
Kategória:Pracovníci Jazykovedného ústavu Ľudovíta Štúra SAV
Kategória:Absolventi Fakulty matematiky, fyziky a informatiky Univerzity Komenského v Bratislave